Patricia Clarksonová

Patricia Clarksonová (; * 29. december 1959, New Orleans, Louisiana, USA) je americká filmová, televízna a divadelná herečka, ktorá bola v roku 2004 nominovaná na cenu Oscara, za film Pieces of April (2003). V roku 2019 bola ocenená na Medzinárodnom filmovom festivale v Karlových Varoch ocenením za Mimoriadny umelecký prínos vo svetovej kinematografii.

Detstvo a mladosť  

Patricia Clarkson sa narodila v meste New Orleans v štáte Louisiana, dňa 29. decembra 1959 ako najmladšia z 5 detí. Po príchode na Louisianskú štátnu univerzitu študovala 2 roky rétoriku, ale nemohla prehliadnuť lásku k herectvu, tak prestúpila na Fordhamskú univerzitu do New Yorku, kde ukončila divadelné herectvo s najvyšším vyznamenaním (summa cum laude). Neskôr šla študovať na Yale drámu.

Kariéra 
Medzi jej prvé filmy patrí film The Untouchables, kde sa objavila ako manželka Kevina Costnera. Pôsobila tiež v divadelných predstaveniach, napríklad na Broadwayi. Clarksonová uviedla, že v tomto období bola vo finančnej núdzi a platila študentské pôžičky. V roku 1989 sa vrátila na Broadway, kde vykreslila investičnú poradkyňu na Wall Street.

V roku 1999 sa Clarksonová objavila vo vedľajšej úlohe chorej manželky riaditeľa väznice, vo filme The Green Mile. Za svoj herecký výkon bola nominovaná na Cenu Screen Actors Guild Award za najlepší herecký výkon vo vedľajšej úlohe. V tom istom roku mala menšiu rolu v romantickej komédii Simply Irresistible.

Ako osamelá matka sa predstavila v dráme The Safety of Objects, kde hrala po boku herečky Glenn Close. S hercom Jackom Nicholsonom si zahrala v thrilleri The Pledge z roku 2001.

V roku 2002 mala jednu z vedľajších postáv vo filme Far from Heaven, kde sa objavila po boku herečiek Julianne Moore a Violy Davis. V rovnakom roku prijala úlohu v remake-u filmu Carrie, kde jej postava bola prísna nábožensky založená matka, ktorá ubližuje psychicky svojej dcére, ktorú vo filme stvárnila herečka Angela Bettis.

V roku 2003 sa objavila s Katie Holmes, v dráme Pieces of April, kde hrala matku zomierajúcu na rakovinu, ktorá príde navštíviť svoju "odcudzenú" dcéru, ktorú stvárnila Holmesová. Tento film priniesol Clarksonovej doposiaľ najvyššiu hereckú poctu. Získala nomináciu na Oscara, Zlatý glóbus a odniesla si ocenenie Florida Film Critics Circle Awards. Za film The Station Agent, získala zvláštnu cenu poroty za herecký výkon na filmovom festivale v Sundance.

V roku 2004 si zahrala po boku Kurta Russella v dráme Miracle. Objavila sa tiež v menšej roli vo filme Good Night, and Good Luck, kde hrala manželku  Roberta Downeya Jr.

V roku 2006 vyšiel horror The Woods, ktorý sa natáčal už v roku 2003. Clarksonová hrala riaditeľku dievčenskej internátnej školy. V rovnakom roku spoločne s hereckým obsadením ako Jude Law, Kate Winslet, Sean Penn, Anthony Hopkins a Mark Ruffalo hrala v All the King's Men ktoré sa natáčalo v jej rodnom meste, New Orleans.

V roku 2008 sa objavila po boku mladej herečky Elle Fanning, vo filme Phoebe in Wonderland. O o rok neskôr (2010), hrala vo filme Shutter Island, rolu ženy, ktorá utiekla z psychiatrickej liečebne, ktorá bola pôvodom lekárka. Vo filme hrala po boku Leonarda DiCapria. Na ďalší rok hrala v romantickej dráme One Day.

V roku 2014 sa Clarksonová vrátila na Broadway, kde po boku herca Bradleyho Coopera, hrala v divadelnej inscenácií The Elephant Man, za ktorú získala nomináciu na cenu Tony. S hercom Benom Kingsleyom si zahrala vo filme Learning to Drive (2014).

Na filmových plátnach sa objavila aj v roku 2017, v čiernobielom filme The Party. Vo filme sa objavila po boku hercov ako Emily Mortimer, Kristin Scott Thomas či Cillian Murphy. Za jej herecký výkon vo filme si Clarksonová odniesla ocenenie British Independent Film Awards. S herečkou Emily Mortimer si zahrala znovu tiež vo filme The Bookshop. Film sa natáčal tiež v Nemecku a Španielsku.

V rokoch 2017 a 2018 sa objavila v jedenástich častiach seriály House of Cards. Hrala tiež v sci-fi thrilleri Maze Runner: The Death Cure z roku 2018. V rovnakom roku hrala aj v dráme Jonathan, tiež v psychologickom horrore Delirium a prijala tiež rolu matky v seriály Sharp Objects. Za svoj herecký výkon v seriály získala niekoľko ocenení, z čoho získala ocenenie Zlatý glóbus.

Súkromný život 
Clarksonová býva v New Yorku. Nikdy sa nevydala a nemá deti. V rozhovore v roku 2016 povedala: „Nikdy som sa nechcela vydať, nikdy som nechcela deti - narodila som sa bez toho génu.“ Tri zo štyroch sestier Clarksonovej majú deti ku ktorým má Clarksonová veľmi blízko. Od septembra 2019 chodí s hercom Darwinom Shawom.

Iné projekty

Zdroj 

Filmové herečky USA
Televízne herečky USA
Absolventi Yale University
Držitelia ceny Emmy
Držiteľky ceny Zlatý glóbus za najlepší ženský herecký výkon vo vedľajšej úlohe v seriáli, miniseriáli alebo televíznom filme
Účastníci Medzinárodného filmového festivalu Karlovy Vary
Osobnosti z New Orleansu